Þingræður haldnar á Alþingi Íslendinga



Herra forseti. Mér þykir líklegt, að það sé rétt, að Keflavíkurkaupstaður þurfi að fá þetta land, sem ætlazt er til samkv. frv., að undir hann verði lagt, og sjálfsagt fær hann þetta, hvort sem það verður nú þessa dagana eða innan skamms. En það er meðferð þessa máls, sem ég vil finna mjög að. Ef hv. flm. málsins var það áhugamál og þeir töldu það nauðsynlegt að fá það afgr. á þessu þingi, hefðu þeir átt að flytja málið heldur fyrr en þeir gerðu. Og einnig er það hv. þn., sem hafði það til meðferðar. Ef hún taldi nauðsynlegt að fá þetta afgr. nú, átti hún að skila áliti fyrr en á allra síðustu dögum þingsins. Þetta er í fyrri d., þetta frv., og mér sýnist vera ætlunin að knýja það í gegn með margföldum afbrigðum, og þó er þetta deilumál, það er upplýst, og það hefur, eftir því sem frsm. hv. n. sagði, komið bréf frá öðrum aðilanum, þar sem hann telur alls ekki útilokað, að það megi finna lausn á þessu máli með samkomulagi. Ég tel, að þessi vinnubrögð séu ófær. Þrátt fyrir það, eins og ég sagði áður að ég telji það víst, að Keflavík þurfi að fá þetta land og eigi að fá það og hljóti að fá það innan skamms, þá vil ég vita þessi vinnubrögð hjá hv. Alþ.



Herra forseti. Ég vil aðeins í tilefni af orðum hv. 1. þm. Norðurl. v. upplýsa það, að ég álít, að þetta mál hafi fengið alveg eðlilega afgr. í heilbr: og félmn. d. Eftir að málið kom þangað var það sent til umsagnar sýslunefndar Gullbringusýslu og Samb. ísl. sveitarfélaga, og ég hygg, að það hafi ekki verið neinn ágreiningur um það í n., að menn teldu ekki fært að afgr. málið fyrr en þessar umsagnir lægju fyrir. Þessar umr. eru þannig dagsettar: Umsögn Samb. ísl. sveitarfélaga 20. apríl og umsögn sýslunefndarinnar 27. apríl og hafa væntanlega borizt til n. 2–3 dögum eftir dagsetningu eða nú alveg fyrir skemmstu. Meðan þessir aðilar höfðu málið til athugunar skeði það, að félmrn. gerði sáttatilraun í málinu, eins og ég upplýsti við 2. umr., og endanleg niðurstaða félmrn. af þeirri sáttatilraun lá ekki fyrir bréflega hjá n. fyrr en í gær, sbr. bréfið, sem ég las upp áðan, þannig að ég tel, að þótt við hefðum verið allir af vilja gerðir í heilbr.- og félmn., hefðum við ekki getað haft meiri hraða á þessu máli en raun hefur á orðið.



Herra forseti. Út af ummælum hv. l. þm. Norðurl. v. hér áðan sé ég ástæðu til sem einn af flm. þessa frv. að segja örfá orð til upplýsinga fyrir hv. þm. Frv. það, sem hér er verið að ræða, var komið með hingað í hv. Alþ., ég man ekki nákvæmlega dagsetninguna, en ég hygg, að það hafi verið einhvern tíma á tímabilinu frá 20. marz til endaðs marzmánaðar s.l. Þeir, sem báru þetta frv. aðallega fyrir brjósti, voru þeir, sem standa að meiri hl. bæjarstjórnar Keflavíkurkaupstaðar, og þeir ræddu við þm. kjördæmisins af öllum flokkum og báðu þá um að flytja málið. Við féllumst á það og fluttum málið hér í hv. d. aðeins örfáum dögum eftir að okkur barst það. Af þessu hygg ég, að hv. þm. geti öllum verið það ljóst, að það, að frv. kemur ekki fyrr fram hér í hv. d., er ekki sök okkar flm., heldur, ef um sök er að ræða, þeirra manna, sem áttu að sjá um og höfðu áhuga á f.h. Keflavíkurkaupstaðar að fá þetta mál flutt í þinginu og afgr. Ég vil til viðbótar þessum upplýsingum aðeins taka fram, að það er í öllum atriðum hárrétt, sem hv. síðasti ræðumaður sagði um gang málsins í hv. heilbr.- og félmn. þessarar d. Þar varð engin óeðlileg töf á afgr. málsins, og allir nm. voru sammála um þá meðferð, sem málið fékk þar, og ástæðan til þess, að málið kom ekki strax frá n., því að þar var það út af fyrir sig ekki ágreiningsmál hjá þeim, sem mættir voru á þeim nefndarfundum, sem málið var rætt á, var eingöngu sú, að við töldum allir eðlilegt og sjálfsagt að bíða eftir umsögnum sveitarstjórnarsambandsins og eins umsögn sýslunefndar Gullbringusýslu. Ég sé ástæðu til að láta þetta koma fram hér.